<classify> KATIKA hatua ya kukabiliana na uhaba wa saruji nchini, serikali imezuia usafi rishaji wa bidhaa hiyo na makaa ya mawe kwenda nje ya nchi kabla ya kutosheleza kwanza soko la ndani ya nchi.Hatua hiyo imefikiwa ili kuwezesha saruji inayozalishwa nchini kuwanufaisha kwanza watanzania na kuwezesha utekelezaji wa miradi mikubwa ya ujenzi inayoendelea hivi sasa. Pia serikali imeahidi kuboresha miundombinu ya kwenda na kutoka kwenye viwanda vya kuzalishia saruji na makaa ya mawe ili bidhaa hizo zisafirishwe kwa haraka na ufanisi kwenda sokoni. Hatua hiyo inakuja wakati takribani wiki mbili sasa kumekuwa na uhaba wa saruji nchini hatua iliyosababisha ongezeko la juu la bei ya bidhaa hiyo huku maeneo mengine ikikosekana kabisa.Ili kuweza kupata ufumbuzi wa kudumu wa sakata hilo, juzi Naibu Waziri wa Viwanda, Biashara na Uwekezaji, Stella Manyanya alifanya mkutano na wazalishaji, wasambazaji, wasafirishaji wa saruji na kampuni zinazozalisha makaa ya mawe. Kikao hicho kilichodumu kwa takribani saa tatu kilianza saa moja jioni na kumalizika saa nne usiku, huku Naibu Waziri Manyanya akianza kwa kuwataka wadau hao kulipatia uzito unaostahili jambo hilo kwa kuwa linagusa maslahi ya kitaifa huku akiwasihi kutofanya nalo mzaha.Aliwatahadharisha kuwa jambo hilo linaweza kuwa na uamuzi mzito au wa kawaida na baadaye alianza kusikiliza maoni ya wazalishaji wa saruji kabla ya kuja kwa wadau wengine. Aliwapa mwongozo wazalishaji hao kwa kuanza kuelezea kiwango cha saruji walichokuwa wakizalisha kwenye uzalishaji wa kawaida na kisha kuelezea kiwango ambacho ndani ya wiki hii wamekuwa wakizalisha. Wazalishaji wazungumza Mmoja wa wazalishaji wa saruji, Meneja Mkuu wa Twiga Cement, Alfonso Velez ambaye alifafanua kuwa kiwango cha uzalishaji kilishuka kutokana na kuzima mitambo ya mwezi uliopita kwa ajili ya matengenezo lakini kwa sasa uzalishaji umerejea kama kawaida.Alisema, kabla ya kuzima kwa mtambo huo kampuni ilihakikisha kwanza kuna kiwango kikubwa cha saruji sokoni ili mtambo ukizima kusiwe na uhaba na hivyo kwa kuwa tangu wiki iliyopita uzalishaji umerejea kama kawaida na saruji imeanza kuimarika sokoni. Baada yake, akazungumza Mwakilishi wa Tanga Cement, Benedict Lema ambaye alikiri kushuka kwa kiwango cha uzalishaji kwenye kiwanda chake, alisema katika uzalishaji wa kawaida kiwanda kinaweza kuzalisha 3,500 hadi 4,000 kwa siku na hutumia tani 600 za makaa ya mawe kuendesha mtambo wa kuzalisha kiasi hicho cha saruji.Alisema kilichosababisha kushuka kwa kiwango cha uzalishaji huo ni sababu kwa sasa anapata kiwango kidogo cha makaa ya mawe ambacho ni tani 300 ambazo ni nusu ya kiwango halisi cha idadi inayotakiwa kuzalishia saruji hiyo ya tani 3000 hadi 4000. Alisema, iwapo kukiendelea kuwa na uhaba huo kiwanda kitaendelea kuzalisha kiwango hicho hicho na hivyo kuweza hata kuathiri kiwango cha uzalishaji.Alibainisha, mnamo mwezi Oktoba kiwanda kitalazimika kuzima kinu kimoja cha uzalishaji ili kupisha matengenezo huku mwezi Novemba itazima kinu kingine ili kupisha utengenezaji huo. Baada ya wadau hao wawili kuzungumza waziri aliwauliza kama wadau wengine waliobakia wanapenda kuendelea kuzungumzia suala la saruji huku waandishi wa habari wakiendelea kuwapo kwenye kikao hicho au watoke, wadau hao walishauri waandishi watoke nje na warejee baada ya mazungumzo ya ndani kumalizika.Waziri anena Ilipotimu saa tatu kasoro kikao cha ndani kilimalizika na Waziri Manyanya kusoma makubaliano waliyofikia ambapo alisema kwa kuwa kwenye mazungumzo hayo imebainika kuwa kuna kiwango cha saruji ambacho pia huuzwa nje ya nchi, hivyo wamekubaliana kwanza saruji itosheleze soko la ndani kabla ya kuanza kuuzwa nje, vivyo hivyo kwa makaa ya mawe. Alisema: Ili kuhakikisha soko la ndani linajitosheleza kwanza wanatakiwa kuuza kiwango kikubwa ndani ya nchi na kinachobakia ndio iwe nje na hii haimaanishi kuwa hatutaki wauze nje, hapana ila tunachotaka ni kwanza soko la ndani watanzania na miradi mingine ya ujenzi inufaike.Aliongeza: Ubovu wa miundombinu ya barabara kwenda na kutoka kwenye viwanda vya kuzalishia makaa ya mawe kumesababisha magari kuchukua muda mrefu zaidi kubeba bidhaa hizo na hivyo kuleta uhaba kwa wazalishaji na hivyo wamekubaliana na Wakala Barabara Tanzania. Alisema, wiki moja kuanzia sasa kutakuwa na kiwango kikubwa cha saruji mitaani na kuwa kila mdau amekubali kutekeleza walichokubaliana huku akiwataka kutambua kuwa saruji ina mchango mkubwa kwa sasa katika kuelekea kwenye Tanzania ya viwanda hasa kutokana na miradi mikubwa inayoendelea kutekelezwa yenye kuhitaji zaidi bidhaa hiyo.Stamico wazungumza Kwa upande wake Kaimu Mkurugenzi wa Utafiti na Uchorongaji kutoka Shirika la Madini ya Taifa Stamico, Alex Rutagwelela alibainisha ili kukabiliana na changamoto ya uhaba wa makaa ya mawe, mwezi ujao itaanza kuzalisha tani 18,000 katika Kijiji cha Kaburo wilayani Ileje. Alisema, tani hizo zitasaidia kuongeza uzalishaji wa saruji nchini pamoja na bidhaa nyingine zitakazokuwa zikizalishwa kwenye Tanzania ya viwanda. Alisema, katika Mto Songwe na Mkoa wa Songea kuna kiwango kikubwa cha makaa ya mawe takribani tani bilioni nane na kinachoweza kuchimbwa hata kwa miaka 100.  <topic>: KITAIFA 